Tiberio Morariu

Tiberio MORARIU (naskiĝis el geedziĝo de rumano kaj hungarino la 28-an de septembro 1901 en Kassa (Aŭstri-Hungario), nun Košice (en Slovakio) - mortis la 4-an de julio 1987 en Stokholmo, Svedio) estis rumana Esperanto-instruisto, redaktoro, kunlaboranto de diversaj gazetoj ktp. Frato de la esperantistino Eugenia Morariu.

 Vivo 
Morariu estis esperantisto de 1921 pere de Andreo Cseh. De 1921 li estis sekretario de la Esperanto-klubo en Cluj, de 1923 sekretario de Rumana Esperanto-Centro (REC) en Bukareŝto (Bucureşti). En 1924 li instruis Esperanton en la policoficira altlernejo en Bukareŝto. Morariu fondis en 1924 la Rumanan Esperanto-Instituton kaj estis ĝia direktoro. Li krome estis ĉefdelegito de Universala Esperanto-Asocio (UEA) por Rumanio.

Li gvidis Cseh-kursojn en Rumanio, 1922-1928 kaj en Reĝlando Svedio, 1928-1931, 1933. Dum la sama periodo li gvidis plurajn kursojn por instruistoj en Stokholmo, Helsingborg kaj en Reĝlando Danio (Odense). Post lia edziĝo al la sveda esperantistino Lizzie Anderson en 1931 en Stokholmo, ili ambaŭ gvidis kursojn en diversaj landoj. Lian instruistan kaj propagandistan sukceson montras la datoj: 100 kursoj, ĉ. 5000 kursanoj, 200 paroladoj (15 per radio).

Morariu kunlaboris al "Esperanto Triumfonta", poste al "Heroldo de Esperanto", "Esperanto" kaj "Literatura Mondo" (originalaj noveloj, skizoj kaj tradukaĵoj). Dume aperis liaj fidelaj, artaj kaj esprimriĉaj tradukaĵoj el la rumana literaturo: Niĉjo Mensogulo (de Brătescu-Voineşti, 1927), Nobela Peko (de Sadoveanu, 1929), ambaŭ premiitaj de la Akademio de Esperanto, Sonorilo kaj kanono (de Emil Isac, 1930). Li estis premiita oratoro en la Universala Kongreso 1931 en Krakovo, Pollando.

 Fonto 
 Ferenc Szilágyi, en: Enciklopedio de Esperanto 1934

 Bibliografio 
 Katalin Kováts, Stelsemantoj en la ora nordo - Tiberio Morariu kaj liaj samtempuloj, E-duKati, Hago, 2011. 159 paĝoj. ISBN/EAN: 978-90-78519-02-7 - recenzo aperinta en Revuo Esperanto
 Halina Gorecka, Aleksander Korĵenkov, Nia diligenta kolegaro. Biografioj de 200 eminentaj esperantistoj, paĝoj 206-207, Sezonoj, Kaliningrado, Litova Esperanto-Asocio, Kaunas 2018, ISBN 978-609-95087-6-4

 Eksteraj ligiloj 

 Libroj de kaj pri Tiberio Morariu en la Kolekto por Planlingvoj kaj Esperanto-Muzeo
 Artikoloj  de kaj pri Tiberio Morariu en Elektronika Bibliografio de Esperantaj Artikoloj (EBEA)

Kategorio:Rumanaj esperantistoj
Kategorio:Stokholmanoj